Všeobecné   záväzné   nariadenie

obce    R a k o v i c e 

č. 6/2012

O   POPLATKOCH  ZA   ZNEČISŤOVANIE 

OVZDUŠIA   MALÝM   ZDROJOM

NA   ÚZEMÍ   OBCE   RAKOVICE

Návrh VZN vyvesený na úradnej tabuli v obci Rakovice dňa 29.11.2012
Návrh VZN zverejnený na webovej stránke obce  dňa 29.11.2012
Vyhodnotenie pripomienok k návrhu VZN: neboli vznesené
VZN schválené Obecným zastupiteľstvom v Rakoviciach dňa: 14.12.2012
VZN vyvesené na úradnej tabuli v obci Rakovice dňa: 15.12.2012
VZN nadobúda účinnosť dňom 01.01.2013

Dušan Daloš
starosta obce Rakovice

     Obecné zastupiteľstvo v Rakoviciach na základe prenesenej pôsobnosti podľa § 5 ods. 1 a § 6 ods. 2 zákona č. 369/1990 Z. z. o obecnom zriadení v znení neskorších predpisov, v súlade so zákonom č. 318/2010 Z. z. o ovzduší a v súlade so zákonom č. 401/1998 Z. z. o poplatkoch za znečisťovanie ovzdušia zákona vydáva toto 

Všeobecne záväzné nariadenie číslo  6/2012
o poplatkoch za znečisťovanie ovzdušia malým zdrojom 
na území obce Rakovice

§ 1
Úvodné ustanovenia

          Toto všeobecne záväzné  nariadenie (ďalej len VZN) vymedzuje pojmy, práva a povinnosti právnických osôb, fyzických osôb, ktoré sú podnikateľmi a orgánu ochrany ovzdušia pri ochrane ovzdušia pred znečisťujúcimi látkami na území obce Rakovice a ďalšie podrobnosti vo veciach poplatku prevádzkovateľa malého zdroja znečisťovania ovzdušia.

§ 2
Základné pojmy

1.	Znečisťujúcimi látkami sú akékoľvek látky vnášané ľudskou činnosťou priamo alebo nepriamo do ovzdušia, ktorá má alebo môže mať škodlivé účinky na zdravie ľudí alebo životné prostredie.

2. Malým zdrojom znečisťovania ovzdušia sú technologické celky, plochy, na ktorých sa vykonávajú práce, ktoré môžu spôsobovať znečisťovanie ovzdušia,  skládky palív, surovín, produktov a odpadov, a stavby, zariadenia a činnosti znečisťujúce ovzdušie, ak nie sú súčasťou veľkého alebo stredného zdroja. 

3.  Prevádzkovateľom malého zdroja znečisťovania (ďalej len prevádzkovateľ) je právnická alebo fyzická osoba (podnikateľ), ktorá má právo alebo faktickú možnosť prevádzkovať zdroj znečisťovania ovzdušia.

§ 3
Povinnosti prevádzkovateľov

1.   Prevádzkovatelia malých zdrojov sú povinní:
a)	uvádzať do prevádzky a prevádzkovať malý zdroj znečisťovania ovzdušia (ďalej len „MZZO“) v súlade s dokumentáciou a s podmienkami určenými obcou (§ 17 zákona č. 137/2010 Z. z. o ovzduší),
b)	umožniť prístup zamestnancom inšpekcie a obce Rakovice alebo týmito orgánmi povereným osobám ku MZZO za účelom zistenia množstva znečisťujúcich látok a kontroly MZZO a jeho prevádzky a predkladať im potrebné podklady,
c)	vykonávať opatrenia na nápravu uložené obcou Rakovice alebo inšpekciou,
d)	viesť prevádzkovú evidenciu o zdrojoch znečisťovania a poskytovať obvodnému úradu životného prostredia ustanovené údaje a na požiadanie poskytovať tieto aj ďalšie údaje potrebné na zistenie stavu ovzdušia orgánom ochrany ovzdušia alebo týmito orgánmi povereným právnickým osobám,
e)	neprekročiť ustanovenú tmavosť dymu,
f)	dodržiavať ustanovené technické požiadavky a podmienky prevádzkovania,
g)	podrobiť sa preskúmaniu podmienok a požiadaviek určených na prevádzku stacionárneho zdroja podľa § 31 ods. 2 Zákona o ovzduší  a predkladať obci potrebné podklady.

2. Povinnosti podľa odseku 1 písm. b) a d) sa vzťahujú len na právnické osoby a na fyzické osoby - podnikateľov.           

§ 4
Poplatky za znečisťovanie ovzdušia

1.	Za znečisťovanie ovzdušia sú povinní prevádzkovatelia malých zdrojov platiť poplatky. Poplatky sa určujú na obdobie jedného roka.

2.	Povinnosť platiť poplatky sa nevzťahuje na fyzické osoby prevádzkujúce malé zdroje znečisťovania ovzdušia s tepelným výkonom do 50 kW, pokiaľ sa taký zdroj pravidelne nepoužíva na výkon podnikateľskej činnosti.

3.	Poplatok prevádzkovateľov MZZO sa pre každý zdroj znečistenia určuje na kalendárny rok paušálnou sumou vo výške 663,87 € na základe údajov oznámených podľa § 6 ods. 4 a 5 Zákona č. 137/2010 Z. z. o ovzduší a  úmerne k množstvu a škodlivosti vypustených znečisťujúcich látok alebo k spotrebe palív a surovín, z ktorých znečisťujúce látky vznikajú.

4.	Ročný poplatok prevádzkovateľa MZZO pozostáva zo súčtu poplatkov za všetky ním       prevádzkované MZZO v obci Rakovice.

5.	Prevádzkovateľ MZZO jer povinný každoročne oznámiť do 15. Februára obci za každý malý zdroj znečisťovania ovzdušia spotrebu palív a surovín, z ktorých znečisťujúce látky vznikajú a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľov palív a surovín, počte prevádzkových hodín MZZO a o druhu a účinnosti odlučovacích zariadení.   

6. Sadzby poplatkov pre prevádzkovateľa MZZO sa ustanovuje podľa množstva a druhu spotrebovaného paliva za kalendárny rok v obci Rakovice:

     Plynné palivo (zemný plyn)
     Množstvo spotrebovaného zemného plynu:
     do :   20 000 m3      30,00 eur
 		  30 000 m3      50,00 eur
		  40 000 m3      70,00 eur
    nad :  40 000 m3     100,00 eur	 	 

7.  Poplatky platené prevádzkovateľmi MZZO sú príjmom obce.

§ 5 
Stanovenie výšky poplatku a platenie poplatku

1.	Obec Rakovice preskúma údaje uvedené v oznámení a na základe množstva a škodlivosti znečisťujúcich látok vypúšťaných do ovzdušia alebo spotreby palív a surovín vydá rozhodnutie, v ktorom určí poplatok prevádzkovateľa MZZO. Rozhodnutie na poplatok za znečisťovanie ovzdušia je splatné do 15 dní odo dňa nadobudnutia právoplatnosti rozhodnutia.  

§ 6
Sankcie

1.  Prevádzkovateľovi MZZO obec Rakovice:
a)	uloží pokutu od 33 eur do 3300 eur, ak poruší povinnosti uvedené v § 3 ods. 1 a), c), e), f) alebo ak nemá súhlas na inštaláciu technologických celkov patriacich do kategórie malých zdrojov, na ich zmeny alebo prevádzku, ak ich povoľovanie nepodlieha stavebnému konaniu
b)	uloží pokutu od 20 eur do 330 eur za porušenie povinností stanovených v § 3 ods. 1 písmeno b), d), g

2. Pokutu možno uložiť do jedného roka odo dňa, keď obec Rakovice zistila porušenie   povinnosti, najneskôr však do troch rokov odo dňa, keď k porušeniu povinnosti došlo. 

§ 7
Účinnosť

1.	Na tomto všeobecne záväznom nariadení obce Rakovice sa uznieslo Obecné zastupiteľstvo v Rakoviciach dňa 14. decembra 2012, číslo uznesenia 109/2012.

2.	Zmeny a doplnky tohto všeobecne záväzného nariadenia schvaľuje Obecné zastupiteľstvo v Rakoviciach. 

3.	 Ruší sa VZN č. 6  o ochrane ovzdušia a znečisťovanie ovzdušia malým zdrojom na území obce Rakovice  schválené dňa 12. 12. 2008.

4.	Toto všeobecne záväzné nariadenie nadobúda účinnosť 15 dňom zverejnenia a to dňa 1. januára 2013. 

                                      Dušan  D a l o š
                                       starosta obce Rakovice